TTB ดอกเบี้ยเติบโต NPL ต่ำ!
TTB รายงานกำไรไตรมาส 3/2565 ที่ 3,715 ล้านบาท เพิ่มขึ้น 57.5% เมื่อเทียบไตรมาส 3/64 ที่ 2,359 ล้านบาท และเพิ่มขึ้น 8% เมื่อเทียบไตรมาส 2/65
TTB รายงานกำไรไตรมาส 3/2565 ที่ 3,715 ล้านบาท เพิ่มขึ้น 57.5% เมื่อเทียบไตรมาส 3/64 ที่ 2,359 ล้านบาท และเพิ่มขึ้น 8% เมื่อเทียบไตรมาส 2/65
29 ต.ค. 2565

คุณค่าบริษัท
ธนาคารทหารไทยธนชาต จำกัด (มหาชน) หรือ TTB รายงานกำไรสุทธิไตรมาส 3/2565 ที่ 3,715 ล้านบาท เพิ่มขึ้น 57.5% เมื่อเทียบไตรมาส 3/2564 ที่ 2,359 ล้านบาท และเพิ่มขึ้น 8% เมื่อเทียบไตรมาส 2/2565 ที่ 3,438 ล้านบาท สำหรับงวด 9 เดือนแรกปี 2565 TTB มีกำไรสุทธิรวม 10,348 ล้านบาท เพิ่มขึ้น 34.8% จากช่วง 9 เดือนแรกปี 2564 ที่ 7,675 ล้านบาท
ขณะที่อัตราผลตอบแทนต่อส่วนของผู้ถือหุ้น (ROE) อยู่ที่ 6.9% ปรับตัวดีขึ้นจาก 6.5% ในไตรมาส 2 ปี 2565 TTB มีรายได้ดอกเบี้ยสุทธิที่ 12,968 ล้านบาท ในไตรมาส 3/2565 เพิ่มขึ้น 4.5% เมื่อเทียบไตรมาสก่อนหน้า และเพิ่มขึ้น 3.1% จากไตรมาส 3/2564 ส่วนใหญ่เป็นผลจากการปรับขึ้นของอัตราดอกเบี้ย และการเพิ่มขึ้นของสินเชื่อและเงินลงทุน ด้านส่วนต่างรายได้ดอกเบี้ย (NIM) อยู่ที่ 2.92% ในไตรมาส 3/2565 ปรับตัวดีขึ้นจากที่ทำได้ 2.83% ในไตรมาส 2/65 จากอัตราผลตอบแทนจากสินทรัพย์ ที่ก่อให้เกิดรายได้ที่ดีขึ้น แต่ลดลงเล็กน้อยจาก 2.95% ในไตรมาส 3/2564 ขณะที่ต้นทุนทางการเงินทรงตัว
ส่วนรายได้ที่มิใช่ดอกเบี้ยอยู่ที่ 3,381 ล้านบาท ลดลง 2.7% จากไตรมาสก่อนหน้า ส่วนใหญ่มาจากการลดลงของรายได้ค่าธรรมเนียมและบริการสุทธิ เนื่องจากรายได้ค่าธรรมเนียมกองทุนรวมยังชะลอตัวท่ามกลางสภาวะตลาดที่ไม่เอื้ออำนวย แต่ได้หักล้างชดเชยกับรายได้ค่าธรรมเนียมแบงก์แอสชัวรันส์ มีแนวโน้มปรับตัวดีขึ้นจากไตรมาสก่อนหน้า ส่งผลให้รายได้รวมจากการดำเนินงานเพิ่มขึ้น 2.9% จากไตรมาสก่อนหน้า มาอยู่ที่ 16,349 ล้านบาท
ไตรมาส 3/2565 นี้ TTB ตั้งสำรองผลขาดทุนด้านเครดิตที่คาดว่าจะเกิดขึ้น (ECL) เป็นจำนวน 4,361 ล้านบาท ซึ่งลดลง 0.5% จากไตรมาส 2/2565 ที่ 4,382 ล้านบาท และลดลง 21.1% จากไตรมาส 3/2564 ที่ 5,527 ล้านบาท การลดลงของการตั้งสำรอง (ECL) มีปัจจัยหลักมาจากการตั้งสำรองล่วงหน้าเชิงป้องกันระดับสูง ช่วงสถานการณ์การแพร่ระบาดของโควิด-19 รวมถึงคุณภาพสินทรัพย์ที่บริหารจัดการได้ สำหรับรอบ 9 เดือนปี 2565 ECL อยู่ที่ 13,551 ล้านบาท ลดลง 17.9% จากงวด 9 เดือนของปี 2564 อัตราส่วนหนี้สินที่ไม่ก่อให้เกิดรายได้ (NPL ratio) เพิ่มขึ้นเล็กน้อยจากไตรมาส 2/2565 ที่ 2.63% มาที่ 2.72% ในไตรมาส 3/2565 ส่วนอัตราส่วนการตั้งสำรองหนี้ฯ (Coverage ratio) สูงขึ้นเป็น 135.1% ในไตรมาส 3/2565 จาก 133.1% ในไตรมาส 2/2565
หลังจากการรวมกิจการเงินให้สินเชื่อยังเป็นองค์ประกอบที่ใหญ่ที่สุดของสินทรัพย์ที่ก่อให้เกิดรายได้ของ TTB โดย ณ สิ้นไตรมาส 3/2565 เงินให้สินเชื่อคิดเป็นสัดส่วน 79.3% ของสินทรัพย์ที่ก่อให้เกิดรายได้ทั้งหมด ตามมาด้วยเงินลงทุนสุทธิที่ 10.8% ด้านยอดเงินให้สินเชื่อแก่ลูกหนี้ตามงบการเงินรวม (ไม่รวมยอดตั้งสำรอง) ณ สิ้นไตรมาส 3 อยู่ที่ 1,394,000 ล้านบาท เพิ่มขึ้นเล็กน้อย 0.1% จากสิ้นไตรมาส 2 และเพิ่มขึ้น 1.7% จากต้นปี 2565
ทั้งนี้ การเติบโตของสินเชื่อสอดคล้องกับทิศทางของธนาคารที่เน้นกลยุทธ์การเติบโตสินเชื่ออย่างมีคุณภาพ สินเชื่อลูกค้ารายย่อยยังมีแนวโน้มเติบโตอย่างต่อเนื่อง โดยเฉพาะสินเชื่อที่อยู่อาศัยและสินเชื่อเช่าซื้อ สำหรับโครงสร้างสินเชื่อรวมแบ่งตามประเภทของลูกค้า โครงสร้างสินเชื่อได้มีการเปลี่ยนแปลง และปรับไปยังกลุ่มสินเชื่อลูกค้ารายย่อย หลังจากการรวมกิจการ โดย ณ สิ้นไตรมาส 3/2565 กลุ่มสินเชื่อลูกค้ารายย่อยมีสัดส่วน 58% ขณะที่สัดส่วนสินเชื่อบรรษัทลูกค้าธุรกิจอยู่ที่ 34% และกลุ่มสินเชื่อเอสเอ็มอีอยู่ที่ 8% ของสินเชื่อรวม
สำหรับการประเมินมูลค่า (Valuation) ปัจจุบันหุ้น TTB ซื้อขายกันที่ P/E 10.51 เท่า สูงกว่าค่าเฉลี่ย P/E กลุ่มธนาคารพาณิชย์ที่ 10.12 เท่า ส่วนค่า P/BV ของหุ้น TTB อยู่ที่ 0.58 เท่า ต่ำกว่าค่าเฉลี่ยของกลุ่มธนาคารพาณิชย์ที่ 0.82 เท่า
…
รายชื่อผู้ถือหุ้นใหญ่
รายชื่อกรรมการ